ICA snur - nå får de eldre bli

I forrige uke fikk de beskjed om at de ikke lenger kunne møtes på ICA på Grünerløkka. Men nå tas de inn i varmen igjen.

1. feb. 2012 18:41 Sist oppdatert 2. februar 2012

Sist fredag møtte Aftenposten.no en opprørt gjeng på ICA på Grünerløkka i Oslo som var blitt forsøkt kastet ut med vekter av butikksjefen. I fem år hadde dette vært en fast møteplass i ukedagene.

Artikkelen har vakt et stort engasjement hos Aftenposten.nos lesere, blant annet har 450 lesere kommentert saken om utkastelsen.

Se den første saken her:

Nå har ICA snudd. Onsdag møtte kommunikasjonsdirektør Bjørn Takle Friis gjengen i butikken. Med seg hadde han en nyansatt butikksjef som umiddelbart fikk en god tone med de fremmøtte.

— Vi vil gjerne at de eldre skal sitte her, og skal kjøpe nye bord og stoler. At de sitter her på dagtid, er ikke noe problem, forteller Bjørn Takle Friis.

Beskjeden ble møtt med klappsalve og takksigelser fra alle i «ICA-gjengen».

Friis sier de fortsatt vil ta i bruk arealet når leverandører skal vise frem varer, men Josefsen og vennene sier de flytter seg villig om det trengs.

Se videoreportasje av den fornøyde gjengen i vinduet helt øverst.

Ny daglig leder

Den nye daglige lederen heter Silje Myhre, og har jobbet i flere dagligvarebutikker i Oslo. Hun bor selv ikke langt unna Grünerløkka og gleder seg til å begynne på den nye jobben.

— Jeg gleder meg til å hilse på dere når jeg begynner på jobb om en måned, forteller Myhre.

Jorunn Josefsen, som er en del av den faste gjengen, er kjempeglad for beskjeden.

— Tusen takk til ICA for at vi får lov til å bli! Og tusen takk til Aftenposten for at dere lagde saken om oss, forteller Josefsen glad. Deretter ble det hele feiret med marsipankake, kaffe på termos og sjokolade kjøpt på ICA.

— Vi opphever boikotten nå, og fortsetter å være de trofaste kundene som vi alltid har vært, forteller gjengen.

- Det ble gjort på en litt klønete måte, sa kommunikasjonsdirektøren til Aftenposten TV. Se innslaget øverst på siden

Flere vil ha besøk

Også teamleder på Engelsborg ressurssenter for eldre og pårørende, Inger Molvik, kom for å hilse på gjengen. Det er et eldresenter som holder til en kilometer lenger ned på «Løkka». Hun kan tilby en hyggelig cafe og god plass til alle.

— Det hadde vært veldig hyggelig om dere kom på besøk til oss også. Vi har god plass og har ingen nedre eller øvre aldersgrenser, forteller Inger Molvik.

— Vi skal snakke om det, og vi kommer helt sikkert til å komme på besøk en dag. Men i gjengen vår er det flere som er rundt 40, og vi føler oss ikke helt klare for eldresenteret ennå, mener Josefsen.